  Виталий Пронин Киясаысь музейын усьтӥськиз Геннадий Никоновлэн ужъёсыныз адӟытон. Отчы поттэм суредъёсты автор кузьмам вылэм сузэр-вынъёсызлы.Кияса ёросысь Выль Тӥгырмен гуртын улӥзы-вылӥзы Мария но Прокопий Никоновъёс. Огзы бӧрсьы огзы вордскизы 7 нылпизы. Али соос быдэ вуэмын ини. Соос пӧлын вань агроном но ветеран, дышетӥсь но вуриськись, мушкась... Бадӟым пизы, Геннадийзы, быдэс улонзэ суреданэн герӟаз.Таяз феврале Г. Никоновлы 65 тырмысал. Чебер суредаськем сяна, арганэн туж быгатыса шудӥз. 10 ар пала Ижысь «Нефтемаш» заводын художник-оформитель луыса ужаз, бӧрысь кузпалыз Тюмень городаз чортӥз. Геннадий отысь огаз дышетон учреждениын ужаз. Зарни киё адями - ул но ул вал, но 49 аресказ, сюрес вылын шуккиськыса, быриз...Никоновлэн Любовь кузпалыз алигес Киясае вайиз Николай II эксэйлэсь портретсэ - сое суредам Геннадий. Сое кузьмаз Кияса музейлы, Тӥгырмен пилэсь кибервылзэ дор палъёсыз мед адӟозы шуыса. Собере Геннадий Никоновлэн ӵыжы-выжыосыз милемыз лӧпкытӥзы нимысьтыз адӟытон радъяны. Оло улонзэ малпаса, оло мукет муген Генко - озьы гинэ, пе, шуиськом вал - вань сузэр-вынъёсызлы кузьмаз суредъёссэ. Сизьыметӥез - эксэйлэн портретэз - кензы киын вал. Озьы музей люказ 7 ужъёссэ, трос репродукциоссэ, туспуктэмъёссэ.Тау шуисько ваньмызлы, кин юрттӥз ортчытыны Г. Никоновлэсь 65 ар тырмонзэ: сузэръёсызлы, вынызлы, Выль Тӥгырменысь выжы-кумыезлы, озьы ик ӵош дышетскем эшъёсызлы.Геннадий Никоновлэн ужъёсыз асьме пӧлын, оло, со ачиз но туннэ милемын артэ. Та адӟытонысь ужъёс куке-соку вуозы, дыр, Лутоха школае, кытын со 8 классэз йылпумъяз, яке вордскем Выль Тӥгырмен гуртысь клубе, ас гуртоосыз доры.Геннадий Парфенов Теги: ГеннадийНиконов Кияса  